Ons kort vroetelpappas en -mammas | Netwerk24
Ons kort vroetelpappas en -mammas
Deur Piet Matipa 18 Maart 2017 10:09
Daar is 'n tekort aan vroetelpappas en -mammas.
Dit is dié probleem in die land en almal ignoreer dit. Ek gaan nie langer my mond hou nie. Iets moet aan die probleem gedoen word. Ek doen 'n beroep aan die regering om in te gryp.
Genoeg aandag word aan al die ander probleme in die land gegee, maar hierdie een word geïgnoreer so asof dit die swart skaap van die probleemfamilie is.
Ek kan nie glo ek bly in 'n demokratiese land wat so diskrimineer teen 'n kwessie nie.
Ek dog ons beweeg vorentoe, maar dit lyk my ons het gestop en gerus en slaap selfs. Nou maak van julle asof julle nie weet waarvan ek praat nie.
Vroetelpappie is 'n sugar ­daddy en 'n vroetelmammie, wel jy kan teen die tyd een en een bymekaar sit.
Hoekom kyk jy my nog steeds aan asof jy nie weet waarvan ek praat nie? As hierdie op 'n sekondêre en tersiêre vlak aangebied was sou ons nie nou met 'n spul naïewe mense gesit het nie.
'n Sugar daddy is 'n ouer man met 'n gemakliker lewe as ander, hulle is dik in die pitte, geld groei op hul rug. Hulle het dan 'n jonger liefde wat hulle so nou en dan borg. Hulle staan ook bekend as Blessers.
Daar was 'n tyd in Suid-Afrika toe die Blessers baie populêr was.
Ek neem aan hulle is Blessers gedoop omdat hulle jou seën met geld en goed – moenie so vir my kyk nie. Imagine. As daar genoeg vroetelpappas en mammas was, sou ek nie elke Maandag moes opstaan om werk toe te gaan nie.
Ek weet dit klink asof ek net aan my self dink, ek doen nie. Ek neem almal in ag.
Luister, as daar meer van hierdie mense is, gaan daar nie meer iets soos 'n blou Maandag wees nie. Blou Maandae eis sy tol op ons almal se gemoedstoestand. Ek gee om oor mense se welstand. Ons hoef dan nie die dag so te verpes nie.
Minder mense gaan sukkel, want hulle gaan iemand hê wat hulle bederf.
Wag ek kyk gou deur my notas, daar was nog goed. Ehm.
Ek het dit!
Dit dra by tot die oplossing van armoede. Minder mense gaan sukkel, want hulle gaan iemand hê wat hulle bederf. O, en op daardie punt: Om te gee dra mos by tot ubuntu. So kan ons selfsugtigheid oorwin – ook 'n epidemie.
Ek dink die regering moet daaraan dink om vroetelpappas en -mammas te begin invoer. Almal se lewens gaan soveel beter wees. Ons gaan 'n land wees wat ons nooit was nie.
Ek het amper gesê "wat ons eens was" – ek dink nie dit gaan baie voordelig vir my wees nie. Ek nou besluit: Stem vir my vir president en ek sal seker maak daar is genoeg vroetelpappas en -mammas vir almal.